**3. Heilbrigðiskerfið**

**„Aðalfundur Öryrkjabandalags Íslands skorar á stjórnvöld að falla frá þeim hækkunum og auknu greiðsluálögum á sjúklinga og öryrkja sem boðaðar hafa verið í fjárlagadrögum fyrir árið 2015 ásamt því að veita ÖBÍ aðkomu að nefnd um greiðsluþátttöku í heilbrigðiskerfinu.“**

Greinargerð:

Enn á ný boða stjórnvöld hækkun opinberra gjalda sem er umtalsvert meira en hækkun lífeyris.

Rannsóknir hafa sýnt að örorkulífeyrisþegar sem eru með skerta starfsgetu, oft vegna heilsubrests, nota heilbrigðiskerfið meira en margur annar. Æ fleiri örorkulífeyrisþegar fresta því að fara til læknis eða fara ekki vegna kostnaðar. Þá hefur hlutdeild sjúklinga í kostnaði við rekstur heilbrigðisþjónustu aukist svo um munar á síðastliðnum 6 árum, vegna aukinna gjaldtöku.

Í 1. grein laga um réttindi sjúklinga nr. 74/1997 segir: „Markmið laga þessara er að tryggja sjúklingum tiltekin réttindi í samræmi við almenn mannréttindi og mannhelgi og styrkja þannig réttarstöðu þeirra gagnvart heilbrigðisþjónustunni og styðja trúnaðarsambandið sem ríkja ber milli sjúklinga og heilbrigðisstarfsmanna. Óheimilt er að mismuna sjúklingum á grundvelli kynferðis, trúarbragða, skoðana, þjóðernisuppruna, kynþáttar, litarháttar, efnahags, ætternis og stöðu að öðru leyti.“[[1]](#footnote-1)

Gjöld fyrir heilbrigðistengda þjónustu hafa hækkað á bilinu 4 – 20% frá byrjun þessa árs og er því ekki hægt að halda því fram með nokkru móti að markmið stjórnvalda sé að tryggja þau réttindi sem nefnd eru í ofangreindri lagagrein.

ÖBÍ fordæmir þær hækkanir sem boðaðar eru í fjárlögum sem sjúklingum er ætlað að greiða. Má þar nefna hækkun viðmiðunarfjárhæða í greiðsluþátttökukerfi lyfja og aukna kostnaðarþátttöku sjúklinga í S-merktum lyfjum (sjúkrahúslyfjum) sem áður voru veitt sjúklingum, sem lágu inni á sjúkrahúsum, endurgjaldslaust.

Nefnd er að störfum sem hefur það hlutverk að fjalla um greiðsluþátttöku almennings í heilbrigðiskerfinu. ÖBÍ hefur ítrekað óskað eftir aðkomu að þeirri nefnd en án árangurs.

Ekkert um okkur án okkar!

1. <http://www.althingi.is/lagas/143b/1997074.html> [↑](#footnote-ref-1)